
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 





РЕШЕНИЕ 
№ РС-111-20-050

Днес, 13.05.2020г., Комисията за противодействия на корупцията и за отнемане на незаконно придобитото имущество /КПКОНПИ/, в състав:
Председател: Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева


У С Т А Н О В И :
 Производството е по реда на чл.71, ал.1, предложение първо от Закона за противодействие на корупцията и за отнемане на незаконно придобитото имущество (ЗПКОНПИ), образувано въз основа на Решение за образуване на производство за конфликт на интереси № КИ-032 от 19.02.2020г. по сигнал с рег. № ЦУ01/С-111/11.02.2020г. на КПКОНПИ.
Сигналът е насочен срещу Даниел Николов – общински съветник в Общински съвет – Ц. (ОбС-Ц.).
В сигнала се съдържат твърдения за това, че Даниел Николов е бил в конфликт на интереси при гласуването на точка 15 от дневния ред на проведенето на 04.02.2020г. заседание на ОбС-Ц., относно „Приемане на бюджета на община Ц. за 2020г.“, тъй като с приемането на бюджета е одобрено финансиране от общината в полза на Сдружение „***“ в размер на 45 000 лева. В сигнала се твърди, че член на управителния съвет на сдружението е братът на Даниел Николов – И. Н. и по този начин те се явяват „свързани лица“ по смисъла на §1, т.15, б. „а“ от ДР на ЗПКОНПИ.
Към сигнала не са приложени доказателства.
Във връзка с твърденията в сигнала Комисията е изискала и с писмо, вх. № ЦУ01/4499 от 10.03.2020г. на КПКОНПИ, е получила от Постоянната комисия по правни въпроси, обществен ред, предотвратяване и установяване на конфликт на интереси при Общински съвет – Ц. доказателства за служебното качество на Даниел Николов като общински съветник – клетвен лист, Протокол № 4 от проведено на 04.02.2020г. заседание на ОбС-Ц. и Докладна записка № 80/23.01.2020г. на кмета на община Ц., ведно с приложения към нея.
От председателя на Сдружение „***“ е изискана информация дали И. Н. е получавал възнаграждение като член на управителния съвет, в това число премии, командировъчни, разходи за гориво, за храна и др. през 2017, 2018 и 2019 година.
Комисията служебно е извършила справки в НБД „Население“, Търговски регистър, електронната страница на Общински съвет – Ц. и на Общинска избирателна комисия – Ц.

След като обсъди събраните в хода на административното производство  доказателства, Комисията установи следното от фактическа страна:
Сигналът е подаден от физическо лице, с посочени три имена, ЕГН и е подписан.
Даниел Николов е избран за общински съветник в Общински съвет – Ц. за мандат 2019-2023, видно от приложения клетвен лист.
От направена справка в Търговски регистър се установи, че председател на управителния съвет на Сдружение „***“ е Н. Д. П., а членове са И. Н. Н.и С. Г. Ч.
От направена справка в регистър НБД „Население“ се установи, че Даниел Николов е брат на И. Н. Н.
Видно от представен по преписката Протокол № 4/04.02.2020г. от заседание на ОбС-Ц., се установи, че като общински съветник в ОбС-Ц., Даниел Николов е участвал в заседание, проведено на 04.02.2020г., на което е гласувал „за“  приемането на Приложение № 6.1 „Разчет за субсидии от местни дейности за спортни клубове на територията на община Ц.“ към Докладна записка № 80/23.01.2020г. на кмета на община Ц. и „за“ приемането на Решение № 55 от 04.02.2020г., с което се приема  бюджета на община Ц. за 2020г.
Видно от самото Приложение № 6.1 към Докладна записка № 80/23.01.2020г. на кмета на община Ц., с приемането на бюджета на община Ц. за 2020г. се  отпуска субсидия в размер на 45 000 лв за „***“.
От представено по преписката писмо от председателя на Сдружение „***“ с вх. № ЦУ01/6221 от 14.04.2020г. на КПКОНПИ се установява, че лицето И. Н., като член на управителния съвет на посоченото сдружение, не е получавал възнаграждения или други парични средства за 2017, 2018 и 2019 година. В писмото още се заявява, че Сдружение „***“ е доброволно сдружение с идеална цел за извършване на общественополезна дейност и членовете на управителния съвет и неговия председател не получават възнаграждения  или други парични средства, като от средствата на клуба се изплащат заплати на треньорите, закупуват се спортни екипировки и се заплащат такси за участие в различни състезания.

Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес. 
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветник в Общински съвет – Ц., Даниел Николов е лице, заемащо висша публична длъжност по чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на нея е КПКОНПИ. 
От събраните доказателства се установи, че Даниел Николов не е член на органите на управление на Сдружение “***“, като по този начин не е налице икономическа зависимост, която да обосновава свързаност помежду им по смисъла на §1, т.15, б. „б“ от ДР на ЗПКОНПИ.
Член на управителния съвет на сдружението е неговия брат И. Н. Фактът, че Даниел Николов е брат на И. Н. обуславя свързаност помежду им по смисъла на §1, т. 15, б. „a“ от ДР на ЗПКОНПИ.
Съгласно разпоредбата на чл. 21, ал. 1, т. 6 от Закона за местното самоуправление и местната администрация (ЗМСМА) общинският съвет приема и изменя годишния бюджет на общината, осъществява контрол и приема отчета за изпълнението му. Отделно от това, чл. 33, ал.1, т. 3 от с.з. регламентира, че общинският съветник има право да участва в обсъждането и решаването на всички въпроси от компетентността на съвета.
            В хода на производството се установи, че Даниел Николов, в качеството си на общински съветник в ОбС-Ц., е упражнил правомощия по служба по чл.33, ал.1, т.3 от ЗМСМА, като е участвал на проведеното на 04.02.2020г. заседание на ОбС-Ц., на което е гласувал „за“  приемането на Приложение № 6.1 „Разчет за субсидии от местни дейности за спортни клубове на територията на община Ц.“ към Докладна записка № 80/23.01.2020г. на кмета на община Ц. и „за“ приемането на Решение № 55 от 04.02.2020г., с което се приема  бюджета на община Ц. за 2020 година.
Съгласно чл.44, ал.1, т.5 от ЗМСМА и чл.84, ал.1 и ал.4 от Закона за публичните финанси (ЗПФ), органът, който има правомощия да организира изпълнението и разходването на общинския бюджет, и който има правомощия да внесе в общинския съвет окончателен проект на бюджета, в който, предвидените разходи са описани по пера, дейности и основни параграфи, е кметът на съответната община. Видно от разпоредбата на чл.11, ал.1-7 от ЗПФ, кметът на общината съставя проектобюджета и го внася за обсъждане и гласуване в общинския съвет. С гласуването на общинския бюджет се цели постигане на финансово осигуряване на посочените в него дейности на общината. Съгласно разпоредбата на чл.21, ал.1 от ЗМСМА, решенията, които взема общинският съвет, са от компетентността на общинския съвет като колегиален орган и не са предоставени като правомощие на отделния общински съветник.
            Участвайки и гласувайки на проведенето на 04.02.2020г. заседание на ОбС-Ц., Даниел Николов е изпълнил вменените му по закон задължения в съответствие със спецификата на заеманата от него висша публична длъжност. Също така от гласуваното Приложение 6.1 и от взетото решение не следва пряко разпореждане с определената сума по отношение на Сдружение „***“, както и не е определен начин, по който сумата да бъде разходена за спортните клубове. С решението за приемане бюджета на Община Ц. не се създават предпоставки за получаване на облага и не се гарантират финансови средства за точно определено лице.
В настоящия казус се касае за отпускане на субсидии от бюджета на община Ц. за спортни клубове на територията на община Ц., част от които е и Сдружение „***“.
По своята правно-организационна форма сдружението представлява доброволно обединение на три или повече лица за извършване на дейност с нестопанска цел. В същността на сдружението е заложена готовността на неговите учредители и членове да полагат лични усилия за постигане на нестопанските му цели.
 Съгласно чл. 12 от Закона за физическото възпитание и спорта (ЗФВС), спортните клубове са сдружения с нестопанска цел или капиталови търговски дружества, които организират практикуването и развитието на физическата активност и спорта чрез индивидуални и групови спортни дейности. Същите осъществяват общественополезна дейност по смисъла на Закона за юридическите лица с нестопанска цел (ЗЮЛНЦ). Съгласно разпоредбата на чл. 133, ал. 2 от ЗФВС, общините могат да подпомагат спортни организации, чиито седалище и дейност се намират на територията на съответната община и които са регистрирани в обществена полза, какъвто е „***“ гр. Ц.
Със своя Устав „***“ се определя като независимо, неполитическо, доброволно сдружение с идеална цел за извършване на общественополезна дейност от спортиси, спортни специалисти, дейци и представители на спонсори, осъществяващи дейности по развитието на спорта волейбол. 
От представеното по преписката писмо от председателя на управителния съвет на сдружението става ясно, че членовете на управителния съвет, част от които е братът на Даниел Николов, не получават възнаграждения за своята дейност и тя е изцяло безвъзмездна. Освен това, съгласно разпоредбата на чл. 3, ал. 6 от ЗЮЛНЦ, юридическите лица с нестопанска цел не разпределят печалба. 
Предвид установените факти в хода на административното производство, че не е налице свързаност между Даниел Николов и „***“, както и че неговият брат И. Н. не получава възнаграждение като член на управителния съвет на сдружението, се налага изводът, че по отношение на тях не е настъпвала реална възможност за реализиране на конкретна облага, което води и до липсата на релевантен частен интерес, който би могъл да повлияе върху безпристрастното и обективно изпълнение на правомощията по служба от страна на Даниел Николов във връзка с гласуваните от него Приложение № 6.1 към Докладна записка № 80/23.01.2020г. на кмета на община Ц. и Решение № 55 от 04.02.2020 година.
           Липсата на частен интерес на лицето, заемащо висша публична длъжност или на свързано с него лице по смисъла на § 1, т. 15 от ДР на ЗПКОНПИ при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ от страна на Даниел Николов, в качеството му на лице, заемащо висша публична длъжност по смисъла на чл. 6, ал. 1, т. 32 при гласуването му „за“ приемането на Приложение № 6.1 към Докладна записка № 80/23.01.2020г. на кмета на община Ц. и „за“ приемането на Решение № 55 от 04.02.2020г. на ОбС-Ц..
   Водена от горното и на основание чл.74, ал.1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество

РЕШИ:
  НЕ УСТАНОВЯВА конфликт на интереси по отношение на Даниел Николов с ЕГН ***, общински съветник в Общински съвет – Ц. и лице, заемащо висша публична длъжност, по смисъла на чл.6, ал.1, т. 32 от ЗПКОНПИ, за това, че е гласувал „за“ приемането на Приложение № 6.1 „Разчет за субсидии от местни дейности за спортни клубове на територията на община Ц.“ към Докладна записка № 80/23.01.2020г. на кмета на община Ц. и „за“ приемането на Решение № 55 от 04.02.2020г., с което се приема  бюджета на община Ц. за 2020г., поради липса на частен интерес.

Препис от решението да се изпрати на Окръжна прокуратура – Б., с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.


  КОМИСИЯ:
            ПРЕДСЕДАТЕЛ:………………………...…/п/……….………./СОТИР ЦАЦАРОВ/
            ЗАМЕСТНИК - ПРЕДСЕДАТЕЛ: ……….…/п/….…………/АНТОН СЛАВЧЕВ/
            ЧЛЕН: ………………………/п/………………..………/АНТОАНЕТА ЦОНКОВА/
            ЧЛЕН: ………………………/п/………………..……….………/ПЛАМЕН ЙОЦОВ/
            ЧЛЕН: ………………………/п/…..………….……..…….…./СИЛВИЯ КЪДРЕВА/

